MFCส่งทาร์เก็ตฟันด์ซื้อหุ้นเป้า7%ใน7เดือน
MFC ขายกองทุนทาร์เก็ตฟันด์ลุยซื้อหุ้นไทย ตั้งเป้าหมายผลตอบแทน 7% ใน 7 เดือน  คาดจังหวะซื้อรับการฟื้นตัวของเศรษฐกิจไทย
30 ต.ค. 2565

MFC ขายกองทุนทาร์เก็ตฟันด์ลุยซื้อหุ้นไทย ตั้งเป้าหมายผลตอบแทน 7% ใน 7 เดือน  คาดจังหวะซื้อรับการฟื้นตัวของเศรษฐกิจไทย
น.ส.ประภา ปูรณโชติ กรรมการผู้จัดการ  บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า สำนักงานคณะกรรมการพัฒนาการเศรษฐกิจและสังคมแห่งชาติคาดว่าเศรษฐกิจจะได้รับผลกระทบจากอุทกภัย ทำให้จีดีพีของปี 2554 จะชะลอตัวจากที่คาดเดิม 3.5-4.0% มาเป็น 1.5% ส่วนปีหน้าคาดว่าจะเติบโตได้ดีระดับ 4.5-5.5% โดยมีปัจจัยขับเคลื่อนหลักจากการใช้จ่ายและการลงทุนภาครัฐในการฟื้นฟูซ่อมแชมภาคเศรษฐกิจที่ได้รับผลกระทบจากอุทกภัย รวมทั้งมาตรการกระตุ้นเศรษฐกิจผ่านนโยบายต่างๆ ทำให้เศรษฐกิจกลับมาฟื้นตัวได้อีกครั้ง จึงเป็นจังหวะเหมาะนการลงทุนในประเทศ 
บลจ. เอ็มเอฟซีจะเปิดขายกองทุนเปิดเอ็มเอฟซี สปอท 7 ซีรี่ส์ 4 (SPOT 7S4) มูลค่าโครงการ 1,000 ล้านบาทตั้งเป้าหมายมูลค่าหน่วยลงทุนไม่ต่ำกว่า 10.85 บาทต่อหน่วยลงทุน โดยผลตอบแทนที่คืนผู้ถือหน่วยลงทุนต้องไม่ต่ำกว่า 10.7 บาทต่อหน่วยลงทุน หรือ 7% ภายในเวลา 7 เดือน โดยเปิดขายตั้งแต่วันนี้ถึง 7 ธ.ค.2554
กลยุทธ์การลงทุนจะเน้นลงทุนในหุ้นของบริษัทที่ได้รับประโยชน์จากการฟื้นตัวของเศรษฐกิจในประเทศหลังจากมีการฟื้นฟูจากภาครัฐและเอกชน รวมทั้งหุ้นที่เกี่ยวกับสินค้าที่มีความต้องการสูงเพือ่ใช้ในการบูรณะซ่อมแซม โดยผู้จัดการกองทุนจะเลือกหุ้นที่ราคาตลาดต่ำกว่าปัจจัยพื้นฐาน และหุ้นของบริษัทที่มีความสามารถทำกำไรสูง พร้อมทั้งจับจังหวะการลงทุนที่เหมาะสมกับสถานการณ์เพื่อโอกาสในการทำกำไรที่ดีและเพิ่มประสิทธิภาพการบริหารกองทุนด้วยการลงทุนในสัญญาซื้อขายล่วงหน้าใน SET50 Index Futures ช่วยลดความเสี่ยงในกรณีที่ดัชนีตลาดหลักทรัพย์ปรับตัวลดลง
ที้งนี้ หากไม่เป็นไปตามคาดหมายภายในเวลาดังกล่าว กองทุนจะเปิดโอกาสให้ผู้ถือหน่วยลงทุนมีสิทธิ์เลือกที่จะลงทุนต่อไป ซื้อหน่วยลงทุนเพิ่ม หรือขายคืนหน่วยลงทุนได้ทุกวันทำการภายในเวลารับคำสั่งซื้อขายตามที่ระบุไว้ในโครงการ และกองทุนยังคงตั้งเป้าหมายเลิกกองทุนหากผลตอบแทนถึง 7%